Document ID: 32003D0623

Komisjoni otsus,
19. august 2003,
ühtse veterinaariaalase elektroonilise süsteemi Traces väljatöötamise kohta
(teatavaks tehtud numbri K(2003) 2983 all)
(2003/623/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse veterinaar- ja zootehnilisi kontrolle, mida kohaldatakse ühendusesiseses kaubanduses teatavate elusloomade ja toodete suhtes seoses siseturu väljakujundamisega, [1] viimati muudetud Euroopa Parlamendi ja nõukogu direktiiviga 2002/33/EÜ, [2] eriti selle artikli 20 lõiget 3,
võttes arvesse nõukogu 13. juuli 1992. aasta otsust 92/438/EMÜ veterinaarse impordikorra (projekt Shift) arvutistamise kohta, millega muudetakse direktiive 90/675/EMÜ, 91/496/EMÜ, 91/628/EMÜ ja otsust 90/424/EMÜ ning tunnistatakse kehtetuks otsus 88/192/EMÜ, [3] viimati muudetud määrusega (EÜ) nr 806/2003, [4] eriti selle artiklit 12,
võttes arvesse nõukogu 26. juuni 1990. aasta otsust 90/424/EMÜ veterinaariaalaste kulutuste kohta, [5] viimati muudetud määrusega (EÜ) nr 806/2003, eriti selle artikli 37 lõiget 2 ja artikli 37a lõiget 2,
ning arvestades järgmist:
(1) Komisjoni 19. juuli 1991. aasta otsuses 91/398/EMÜ veterinaarasutusi ühendava arvutivõrgu (ANIMO) [6] kohta on sätestatud veterinaarasutusi ühendava sidevõrgu põhimõtted.
(2) Komisjoni 19. novembri 1992. aasta otsuses 92/563/EMÜ projektiga SHIFT [7] ette nähtud andmebaasi kohta, mis hõlmab ühenduse impordinõudeid, on sätestatud, et komisjon peab arendama välja asjakohased andmebaasid.
(3) Euroopa Parlamendi ja nõukogu 13. detsembri 1999. aasta direktiivi 1999/93/EÜ elektrooniliste allkirjade üldpõhimõtete kohta ühenduses [8] eesmärgiks on tagada elektrooniliste sidevahendite turvalisus ja usaldatavus ning hõlbustada nende kasutamist liikmesriikide ja ühenduse ametiasutuste poolt nii omavahelises suhtlemises kui suhtlemises kodanike ja ettevõtjatega.
(4) Euroopa Parlamendi aruande A5-0405/2002 punkt 123 suu- ja sõrataudi tõrjemeetmete kohta Euroopa Liidus 2001. aastal ja loomahaiguste tulevaste vältimis- ja tõrjemeetmete kohta Euroopa Liidus sätestab, et komisjon peaks viivitamata võtma meetmeid olemasoleva elusloomade liikumise seiresüsteemi parandamiseks ELis (ANIMO süsteem).
(5) Komisjoni 30. detsembri 2002. aasta otsus 2003/24/EÜ ühtse veterinaariaalase elektroonilise süsteemi väljaarendamise kohta [9] sätestab, et teises etapis peab komisjon välja arendama uue ANIMO süsteemi.
(6) Funktsioonide ja kasutajaliideste optimeerimiseks on vajalik ühtse veterinaariaalase elektroonilise süsteemi arendamises tihe koostöö liikmesriikidega.
(7) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Seoses otsuses 2003/24/EÜ sätestatud Traces nime all tuntud ühtse arhitektuuri loomisega, mis ühendab ANIMO ja Shift süsteemide funktsioonid, arendab komisjon välja uue ANIMO süsteemi ja teeb selle liikmesriikidele kättesaadavaks.
Artikkel 2
Artiklis 1 märgitud ANIMO süsteemi väljaarendamiseks on komisjoni käsutuses 300000 eurot.
Artikkel 3
Tervise- ja tarbijakaitse peadirektoraadi peadirektor volitatakse käesoleva otsuse rakendamiseks vajalikele lepingutele komisjoni nimel alla kirjutama.
Artikkel 4
Käesolev otsus on adresseeritud liikmesriikidele.
Brüssel, 19. august 2003

Labels: 12
8
3
6